Illa de Panglao

**Panglao** é unha illa da provincia de Bohol de Filipinas.

## Xeografía 
A illa está situada ao suroeste da illa de Bohol e ao leste e sur da de Cebú. 

Forma parte da provincia de Bohol, e comprende dous municipios: Dauis e Panglao.

Ten unha superficie de 91,12 km² e, no ano 2015, tiña unha poboación de 79 216 habitantes, polo que a súa densidade de poboación, nese ano, era de 809,36 hab./km².

Panglao ten un terreo que vai desde un solo chan até outeiros e montañas. Panglao está formada por pedra calcaria, e esta composición atrasou a construción do seu aeroporto internacional, xa que a calcaria coralina é solúbel en auga, o que provoca a formación de covas.

Un trazo xeolóxico interesante que se encontra na illa é a "Cova de Hinagdanan" que ten unha fonte de auga subterránea; esta cova é unha importante fonte de auga xa que a illa non ten ríos n lagos.

Panglao é un destino turístico popular en Filipinas.

## Historia 
Panglao foi coñecida por chineses, malaios, siameses e comerciantes indonesios.

## Biodiversidade 
Ao redor de 250 novas especies de crustáceos e 2 500 novas especies de moluscos encóntranse nas costas da illa. O seu descubrimento foi obra do Proxecto de Biodiversidade Mariña de Panglao, no que participaron os malacólogos españois Anselm Peñas (catalán) e Emilio Rolán (galego). O proxecto descubriu que só Panglao ten máis biodiversidade mariña que o Xapón e o mar Mediterráneo.
​
## Turismo 
A illa de Panglao é un dos principais destinos turísticos de Filipinas. A praia de Alona é o punto turístico máis popular da illa, coñecida pola súa area branca e as súas augas claras. Tamén é famosa a praia Momo.

## Transporte 
O Aeroporto Internacional de Bohol-Panglao (TAG) é o principal aeroporto internacional da provincia de Bohol. Este aeroporto inaugurouse o 27 de novembro de 2018, substituíndo ao Aeroporto de Tagbilaran, e serve á illa de Panglao e ao resto de Bohol. Hai voos diúrnos case cada hora cara e desde Manila de *Cebu Pacific*, *Air Asia* e *Philippine Airlines*. Tamén hai servizos a Davao, Cagayan de Oro e Puerto Princesa. Os voos internacionais comezaron en 2020. Porén, o aeroporto internacional de Mactan-Cebu (CEB) é a principal porta de entrada ao centro de Filipinas para os turistas internacionais. 

O tempo de viaxe en ferri rápido a Cebú é de menos de 2 horas. 

Hai un servizo regular de autobús con aire acondicionado desde o aeroporto até Tagbilaran City (Island City Mall e v/v PHP 50 en cada dirección) e unha ruta circular até a praia de Alona. As viaxes curtas adoitan facerse en triciclo-taxi, con tarifas negociábeis.

A illa está conectada coa illa principal de Bohol por dúas pontes: a ponte Suárez e a ponte do Gobernador Borja.

## Galería de imaxes 
 
Balicasag Marine Sanctuary, Bohol, Philippines 01.jpg|Santuario Mariño de Balicasag, Panglao
Panglao Natures Park.jpg|Cabanas turísticas na praia no *Panglao Island Natures Park and Spa*
Alona Beach Overview.jpg|Praia de Alona
Alona Beach Palmtree.jpg|Palmeiras na praia de Alona
Coconut trees on Panglao Bita-Ug beach - panoramio.jpg|Coqueiros na praia de Danao
Tricycle backside.jpg|Taxi-triciclo, vista posterior
Tagbilaran, Sunset in Cebu Strait, Bohol, Philippines.jpg|Sunset

## Notas 
## Véxase tamén 
### Ligazóns externas 
*Illa Panglao, Bohol - Centro de Patrimonio Mundial da UNESCO.